Corpul VII Armată a fost o mare unitate de nivel operativ care trebuia să se constituie la 27 august 1916, la mobilizare, fără a exista pe timp de pace. Corpul urma să facă parte din organica Armatei 3, având în subordine Divizia 9 Infanterie și Divizia 19 Infanterie, dispuse în Dobrogea. La intrarea în război, Corpul VII Armată a fost comandat de generalul de divizie Ioan Rașcu, constituindu-se doar Cartierul General al corpului. Din cauza evenimentelor care au urmat pierderii Bătăliei de la Turtucaia și înfrângerilor suferite de forțele româno-ruse în Dobrogea, Corpul VII Armată nu s-a ma constituit ca mare unitate operativă, comandamentul său fiind desființat la 27 septembrie/10 octombrie 1916.